Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 428/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„ΦΑΣΌΛΙΑ ΚΑΤΤΑΒΙΆΣ ΡΌΔΟΥ“ (FASOLIA KATTAVIAS RODOU)/

„ΛΌΠΙΑ ΚΑΤΤΑΒΙΆΣ ΡΌΔΟΥ“ (LOPIA KATTAVIAS RODOU)

EU št.: PGI-GR-02422 – 12. 6. 2018

ZOP ( ) ZGO (X)

1. Ime

„Φασόλια Κατταβιάς Ρόδου“ (Fasolia Kattavias Rodou) /„Λόπια Κατταβιάς Ρόδου“ (Lopia Kattavias Rodou)

2. Država članica ali tretja država

Grčija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena geografska označba „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) se nanaša na zrnje fižola (Phaseolus vulgaris L.) nizke sorte, ki se goji brez namakanja in se je odlično prilagodila talnim in podnebnim razmeram Kattavie.

Fižol „Φασόλια Κατταβιάς Ρόδου“ (Fasolia Kattavias Rodou) /„Λόπια Κατταβιάς Ρόδου“ (Lopia Kattavias Rodou) ima naslednje lastnosti.

3.2.1 Fizikalne lastnosti

Zrna so bela, skoraj ledvičasta, tehtajo pa od 200 do 240 gramov na 1 000 zrn (majhna velikost).

3.2.2 Kemijske lastnosti

— Skupni ogljikovi hidrati: visoka vsebnost, najmanj 60 % v suhi snovi.

— Najvišja vsebnost vlage: 15 %.

3.2.3 Organoleptične lastnosti

— Prijeten (rahlo sladek) okus fižola.

Enostavno kuhanje fižola (kratek čas kuhanja), lupina kuhanega fižola komaj zaznavna.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Fižol z označbo „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) mora biti pridelan na geografskem območju, opredeljenem v točki 4.

V tem okviru je treba na opredeljenem geografskem območju izvesti pripravo tal, setev, pobiranje, sušenje in čiščenje zrnja. Za setev se uporabljajo izključno lastna semena nizke sorte fižola za zrnje s fizikalnimi lastnostmi, navedenimi v točki 3.2.1. Zrnje se odvzame med žetvijo predhodnega pridelka po mlatvi in v vrečah shrani v prostor, zaščiten pred svetlobo.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Geografsko območje gojenja fižola z ZGO „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) ustreza občinskemu okrožju Kattavia v občinski enoti Južni Rodos, regionalna enota Rodos, Južni Egej.

5. Povezava z geografskim območjem

Povezava proizvoda „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) z opredeljenim območjem temelji na posebnih kakovostnih lastnostih proizvoda in njegovem slovesu.

Tla, na katerih se goji nizka sorta fižola za zrnje „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou), ležijo največ en kilometer od morja in so glinasto-apnenčasta. Pred setvijo se dvakrat preorjejo, da se izboljša njihova sposobnost zadrževanja vlage in tudi hranilnih snovi, da bi lahko rastline bile kos vodnemu stresu (gojenje brez namakanja).

Podnebje na opredeljenem geografskem območju je značilno sredozemsko otoško podnebje, tj. zmerno z razmeroma vlažnimi milimi zimami in suhimi poletji. Povprečna letna količina padavin se iz leto v leto spreminja, padavine pa so skozi leto porazdeljene neenakomerno, pri čemer jih večina pade jeseni in predvsem pozimi. Fižol se tradicionalno goji brez namakanja. Padavine pred setvijo (januarja in februarja) in tudi po setvi (marca in aprila) omogočajo, da se v razmerah vodnega stresa, tj. pri gojenju brez namakanja, v tleh ohrani potrebna vlaga za zadovoljiv pridelek fižola „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou).

Temperature v obdobju zorenja in pobiranja fižola „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) so blage, saj ta nizka sorta fižola za zrnje dozori bolj zgodaj v primerjavi z drugimi (običajno od sredine do konca junija). Zgodnost te nizke sorte omogoča gojenje brez namakanja, saj se izogne visokim julijskim in avgustovskim temperaturam.

Fižol se pobira ob zgodnjih jutranjih urah, ko piha ponant (vlažen zahodni veter) in je prisotna jutranja vlaga, ki ima pomembno vlogo med spravilom, saj preprečuje odpiranje strokov in ločevanje zrnja od strokov.

Opredeljeno geografsko območje ima najmanj 300 dni sonca na leto, največ v mesecih od maja do septembra. Ta posebna mikroklima območja Kattavia je idealna za gojenje nizke sorte fižola za zrnje, saj ima ta rastlina rada toploto in sonce ter je zelo zahtevna, kar zadeva vlago v tleh.

Zgodovinska povezava proizvoda z opredeljenim geografskim območjem je razvidna iz pomembnega mesta, ki ga ima fižol že od nekdaj v gospodarskem in družbenem življenju prebivalcev Kattavie; ta proizvod je še danes glavna sestavina njihove prehrane. Po navedbah še živečega prebivalca regije se je fižol v Kattavii gojil brez namakanja že leta 1935. Iz dokumentov iz časov italijanske okupacije, shranjenih v arhivih javne knjižnice na Rodosu, je razvidno, da so bile stročnice za zrnje prva kultura, ki se je gojila za prebivalce Kattavie, in da je njihova zgodnost spodbudila razvoj cvetoče trgovine. Lokalni proizvajalci fižola „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) še danes uporabljajo tradicionalne tehnike gojenja, ki se prenašajo iz roda v rod. Zaradi spremenljivih podnebnih razmer v regiji, zlasti z vidika padavin in temperatur, znajo primerno obdobje za setev, pobiranje in sušenje določiti samo kmetje z lokalnimi izkušnjami.

Dolgoletne izkušnje proizvajalcev s tradicionalnimi tehnikami gojenja, zlasti:

— izbiro lastnih semen rastline, ki bodo uporabljena pri prihodnji setvi, da se ohrani čistost proizvoda in omogoči gojenje brez namakanja, saj so ta semena popolnoma prilagojena talnim in podnebnim razmeram te regije,

— pripravo tal (dve oranji) pred setvijo, da se izboljša sposobnost zadrževanja vlage in tudi hranilnih snovi ter se bolje izkoristijo pričakovane padavine,

— izbiro primernega časa za pobiranje fižola, ko se stroki obarvajo značilno rjavo-rumeno, in

— ustreznim sušenjem zrnja, da se zrnje enostavno izlušči iz strokov, neposredno vplivajo na kakovost in značilnosti proizvoda.

Prav te izkušnje lokalnih proizvajalcev, povezane s posebnimi talnimi in podnebnimi razmerami opredeljenega geografskega območja ter uporabo nizke sorte fižola za zrnje, ki se na tem posebnem območju Kattavie goji že več kot stoletje, so omogočile gojenje fižola „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) brez namakanja, končnemu proizvodu pa dajejo njegove posebne kakovostne značilnosti.

Posebne značilnosti fižola „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) so njegov prijeten (rahlo sladek) okus, njegovo enostavno kuhanje (kratek čas kuhanja) in njegov sloves. Zaradi teh kakovostnih značilnosti je proizvod še posebno privlačen za potrošnike in je pridobil svoj sloves, kot dokazujejo številne omembe na spletnih straneh s tradicionalnimi recepti in v člankih lokalnih časopisov.

Posebne lastnosti končnega proizvoda so rezultat gojenja na glinasto-apnenčastih tleh brez namakanja, podnebnih razmer v obdobju zorenja in tehnik pridelave, ki jih lokalni proizvajalci že stoletje prenašajo iz roda v rod.

Prijeten (rahlo sladek) okus proizvoda je posledica visoke vsebnosti ogljikovih hidratov v nizki sorti fižola za zrnje, ki so jo izbrali lokalni proizvajalci ter se je prilagodila regiji in tehnikam gojenja brez namakanja. Fižol je rahlo sladek zaradi visoke vsebnosti ogljikovih hidratov. Poleg tega na kakovost zrnja vplivata tudi genotip sorte ter okoljski dejavniki med rastjo rastline in zorenjem zrnja.

Fižol „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) je priljubljen pri potrošnikih zaradi enostavnega kuhanja, saj se hitro skuha. Ta lastnost je za potrošnike zelo pomembna, pripisuje pa se visoki vsebnosti ogljikovih hidratov. Znanstvene študije so pokazale, da se zaradi visoke vsebnosti ogljikovih hidratov čas kuhanja skrajša, saj spodbuja absorpcijo vode v zrnje med kuhanjem, ki se zaradi tega manj sprijema in je manj trdo. Glede na znanstvene objave je mogoče visoko vsebnost ogljikovih hidratov v fižolu „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) pripisati gojenju brez namakanja, ki se izvaja na tem opredeljenem geografskem območju, in posebnemu genotipu fižola, ki se uporablja za setev. Gojenje brez namakanja namreč pri tej sorti fižola „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou), ki je odporna proti vodnemu stresu, sproži učinkovit mehanizem prenosa saharoze iz listov rastline v stroke, kar spodbudi obsežno sintezo in veliko koncentracijo ogljikovih hidratov v fižolovem zrnju. Na zorenje zrnja vplivajo talne in podnebne razmere na opredeljenem geografskem območju ter tradicionalne tehnike gojenja. Zaradi padavin pred setvijo lahko glinasto-apnenčasta tla regije ohranijo potrebno vlago. Temperature v obdobju zorenja in pobiranja fižola „Φασόλια Κατταβιάς Ρόδου /Λόπια Κατταβιάς Ρόδου“ (Fasolia Kattavias Rodou/Lopia Kattavias Rodou) so blage, saj ta nizka sorta fižola za zrnje dozori bolj zgodaj v primerjavi z drugimi (običajno od sredine do konca junija), to pa omogoča gojenje brez namakanja, saj se izgone visokim julijskim in avgustovskim temperaturam. Poleg tega se s pripravo tal (dve oranji) pred setvijo izboljša njihova sposobnost zadrževanja vlage in tudi hranilnih snovi ter bolje izkoristijo pričakovane padavine. Dejstvo, da proizvajalci izberejo lastna semena rastline, ki jih bodo uporabili pri prihodnji setvi, spodbuja zorenje zrnja, saj so ta semena nizke sorte popolnoma prilagojena talnim in podnebnim razmeram regije ter gojenju brez namakanja.

Sloves proizvoda je povezan z njegovimi posebnimi organoleptičnimi lastnostmi, to je njegovim prijetnim (rahlo sladkim) okusom in enostavnim kuhanjem (kratek čas kuhanja), ki jih je mogoče pripisati posebnostim opredeljenega geografskega območja. Sloves tega fižola potrjujejo številni članki in omembe v rodoških lokalnih časopisih, ki govorijo o njegovem prijetnem okusu, ter vsakoletno praznovanje praznika fižolove juhe na območju Kattavie, ki se zaradi ugleda, ki ga proizvod uživa med lokalnimi prebivalci, prireja že številna leta ter pritegne množico obiskovalcev in lokalnih akterjev. Poleg tega je njegov sloves potrjen tudi z navedbami v strokovnem tisku in kuharskih knjigah. V izdaji lokalnega dnevnika „Η Ροδιακή“ (I Rodiaki) z dne 12. marca 2016 lahko o slovesu proizvoda beremo pod naslovom „‚Λόπια Κατταβιάς‘ (Lopia Kattavias) je bil pravi hit“, tj. na turistični razstavi, ki jo je Južnoegejska regija organizirala v Berlinu, ob kateri je „Λόπια Κατταβιάς Ρόδου“ (Lopia Kattavias Rodou) na večerji, prirejeni za predstavnike medijev, doživel pravi uspeh. Drugo sklicevanje na sloves proizvoda je bilo objavljeno 17. oktobra 2017 v istem lokalnem dnevniku, v katerem je zapisano, da „Λόπια Ρόδου‘ (Lopia Rodou) ‚osvaja‘ trg“: „Zaradi svojega prijetnega okusa in posebne prehranske vrednosti ‚Λόπια Κατταβιάς‘ (Lopia Kattavias) ‚osvaja‘ potrošnike in odločno vstopa na trg stročnic […].“

Sklic na objavo specifikacije

(drugi pododstavek člena 6(1) te uredbe)

http://www.minagric.gr/images/stories/docs/agrotis/POP-PGE/prodiagrafes_fasolia_katavias_rodou.pdf

(1) UL L 343, 14.12.2012, str. 1.